Domnus Hugo comes dedit Deo et huic loco mercatum de Monte Sancti Vincentii, et omnia quæ ad ipsum mercatum pertinere videntur, sicut ipse tenuit ac possedit; dedit etiam tertiam partem de omnibus placitis, qui ad illum pertinebant et ad præpositum suum supradicto loco. Dedit quoque salvamentum quod in ipso monte est, in circuitu ejusdem ecclesiæ; et concessit atque constituit liberum eum et salvum esse perpetualiter, ita ut nec ipse præfatus comes neque nepos suus Teudbaldus, nec ullus homo ex successoribus suis ultra jam infringere audeat, neque panem et vinum vel aliquam substantiam diripere audeat.